Diari Oficial de la Generalitat Valenciana


Sumari del DOGV 2925, del 07-02-1997 (1997/895416)

DECRET 6/1997, de 28 de gener, del Govern Valencià, pel qual regula el Diari Oficial de la Generalitat Valenciana.
------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/01/28/6/dof/vci/html**

### Dades del document

Número de DOGV
:   2925

Data del DOGV
:   07-02-1997

Secció del DOGV
:   DISPOSICIONS GENERALS

Número del document
:   1997/895416


Data del document
:   28-01-1997

Organisme emissor
:   Conselleria de Presidència

Tipus de document
:   Decret

Anàlisi jurídica

DECRET 6/1997, de 28 de gener, del Govern Valencià, pel qual regula el Diari Oficial de la Generalitat Valenciana.  
El Diari Oficial de la Generalitat Valenciana és el periòdic oficial que publica les disposicions, convenis, resolucions i actes de tràmit dels òrgans i institucions de la Generalitat Valenciana i d'entitats diverses, que actualment està regulat pel Decret 142/1986, 24 de novembre, del Govern Valencià. El temps passat i l'experiència acumulada des de l'aplicació d'aquest, fa necessària la modificació i la reglamentació d'algunes qüestions, que òmpliguen les llacunes apreciades, recullen la configuració actual de les unitats amb funcions relatives al DOGV i impulsen l'ús de mitjans informàtics i telemàtics per tal d'agilitar-ne el procés d'edició, amb el respecte de les garanties i les limitacions legals.  
Aquest decret determina la freqüència de la publicació del DOGV, la naturalesa dels documents que s'hi insereixen, l'estructura d'aquest i la funció correctora que s'ha d'aplicar als documents rebuts. Així mateix, estableix un règim més precís per a les sol·licituds de publicació i regula el format del diari, alhora que preveu altres suports distints al paper, per adequar-se a la implantació progressiva de noves tècniques en la gestió i l'edició del DOGV.  
Per això, i de conformitat amb el que estableixen els articles 22.e) i 40.1 de la Llei de la Generalitat Valenciana 5/1983, de 30 de desembre, a proposta del conseller de Presidència, i amb la deliberació prèvia del Govern Valencià, en la reunió del dia 28 de gener de 1997,  
Decrete  
Capítol I  
Disposicions generals  
Article 1  
El Diari Oficial de la Generalitat Valenciana (DOGV) és el mitjà d'aquesta comunitat autònoma on es publiquen les normes, convenis, resolucions i actes de tràmit la inserció dels quals sol·licite l'òrgan o autoritat competent d'acord amb l'ordenament jurídic vigent.  
Article 2  
1. La Secretaria Administrativa del Govern Valencià, que depèn de la Direcció General del Secretariat del Govern, de la Conselleria de Presidència, ha de revisar i tramitar els documents rebuts per a la inserció en el DOGV, alhora que ha de proposar l'esmena de les sol·licituds de publicació i dels documents que s'hi han d'inserir que manquen dels requisits exigibles. Alhora, gestiona directament la publicació en el DOGV dels decrets i acords del Govern Valencià.  
2. El Servei de Publicacions, que també depèn de la mateixa direcció general, fa les funcions de tractament dels documents que s'hi han de publicar i la confecció i edició del DOGV. Alhora, és l'òrgan que es fa càrrec de la gestió dels drets econòmics exigibles per les insercions, les subscripcions i la venda d'exemplars del DOGV. D'aquest servei depèn la distribució comercial del DOGV.  
Article 3  
1. El DOGV es publicarà cada dia de l'any, excepte els dissabtes i diumenges i els dies declarats inhàbils en tot l'àmbit territorial de la Comunitat Valenciana. Aquesta regla pot variar en atenció a les necessitats de publicació apreciades pel conseller de Presidència.  
2. L'edició del DOGV serà en suport paper i, si fa al cas, en microfitxes o suport informàtic, i també pot ser tramès per qualsevol mitjà a què hom puga accedir per a un millor servei al públic.  
3. La Direcció General del Secretariat del Govern determinarà el tiratge del DOGV d'acord amb la demanda que se'n preveja.  
Article 4  
1. El DOGV s'edita en els dos idiomes oficials de la Comunitat Valenciana. Els dos textos tenen la consideració d'oficialitat i autenticitat. Les errades han de ser corregides en la forma prevista en l'article 16.  
2. El DOGV ha d'editar-se en números diaris. Cada número constarà d'un o de més fascicles. Així mateix, en atenció a les necessitats de publicació, se'n poden editar suplements.  
3. En la capçalera del DOGV ha de figurar l'escut de la Generalitat Valenciana i el títol complet de Diari Oficial de la Generalitat Valenciana.  
Hi ha de figurar l'any d'edició del DOGV, la data i el nombre del DOGV.  
Al començament de cada pàgina del DOGV ha de figurar el nombre d'aquest, l'any, el mes i el dia i el nombre de la pàgina.  
El sumari ha d'incloure un extracte del contingut de cada una de les insercions que hi haja, amb indicació de la pàgina en què comença cada documents.  
L'última pàgina de cada exemplar del DOGV pot contenir anuncis d'altres publicacions i serveis de la Generalitat Valenciana.  
Article 5  
En la inserció dels documents hom servarà l'ordre de seccions i subseccions següent:  
- Secció I. Disposicions generals.  
En aquesta secció s'han de publicar les lleis i les normes reglamentàries. Hi haurà els apartats següents:  
1. Presidència i conselleries de la Generalitat Valenciana.  
2. Administració general de l'Estat.  
3. Altres administracions.  
- Secció II. Autoritats i personal.  
Aquesta secció constarà de cinc subseccions:  
a) Plantilles orgàniques i relacions de llocs de treball. Tindrà els apartats següents:  
1. Generalitat Valenciana.  
2. Altres administracions.  
b) Ofertes d'ocupació pública, oposicions i concursos.   
Aquesta subsecció ha d'incloure les convocatòries i incidències produïdes en els procediments d'oposicions i concursos per a la provisió de llocs de treball, així com les ofertes d'ocupació pública. Tindrà els apartats següents:  
1. Administració territorial de la Generalitat Valenciana.  
2. Altres institucions de la Generalitat Valenciana.  
3. Entitats i empreses de la Generalitat Valenciana.  
4. Universitats.  
5. Altres administracions.  
c) Nomenaments, cessaments, situacions i incidències. Tindrà els apartats següents:  
1. Administració territorial de la Generalitat Valenciana.  
2. Altres institucions de la Generalitat Valenciana.  
3. Entitats i empreses de la Generalitat Valenciana.  
4. Universitats.  
5. Altres administracions.  
d) Cursos de formació.  
e) Altres assumptes.  
- Secció III. Convenis i actes.  
Hi haurà les subseccions següents:  
a) Convenis interadministratius.  
b) Convenis col·lectius.  
c) Autoritzacions administratives.  
d) Concessions administratives.  
e) Concessió de subvencions administratives.  
f) Modificacions pressupostàries.  
g) Altres assumptes.  
- Secció IV. Administració de Justícia.  
En aquesta secció s'han de publicar els documents d'assumptes judicials, tant de la jurisdicció ordinària com de la constitucional.  
Aquesta secció tindrà les subseccions següents:  
a) Edictes i cèdules de notificació d'interlocutòries, provisions i sentències.  
b) Interposició o no-admissió de recursos.  
c) Citacions a compareixença judicial i execució de sentències.  
d) Devolució d'avals o fiances a procuradors.  
e) Altres assumptes judicials.  
- Secció V. Altres anuncis.  
Aquesta secció té set subseccions:  
a) Ordenament del territori i urbanisme. Hi haurà dos apartats:  
1. Tràmits de procediments dels plans.  
2. Altres assumptes.  
b) Licitació de contractes administratius. Hi haurà cinc apartats:  
1. Administració territorial de la Generalitat Valenciana.  
2. Altres institucions de la Generalitat Valenciana.  
3. Entitats i empreses de la Generalitat Valenciana.  
4. Universitats.  
5. Altres administracions.  
c) Adjudicació de contractes administratius. Aquesta subsecció disposa dels apartats següents:  
1. Administració territorial de la Generalitat Valenciana.  
2. Altres institucions de la Generalitat Valenciana.  
3. Entitats i empreses de la Generalitat Valenciana.  
4. Universitats.  
5. Altres administracions.  
d) Altres qüestions i incidències de la contractació administrativa.  
e) Medi ambient. Té dos apartats:  
1. Impacte ambiental.  
2. Altres assumptes.  
f) Expropiacions. Aquesta subsecció disposa dels apartats següents:  
1. Administració de la Generalitat Valenciana.  
2. Altres administracions.  
g) Altres assumptes. Disposa de dos apartats:  
1. Persones juridicopúbliques.  
2. Persones privades.  
Article 6  
En cada secció i subsecció s'han d'inserir els documents agrupats per l'origen, precedits cadascun de l'epígraf corresponent. Amb aquesta finalitat, la inserció de les lleis de la Generalitat Valenciana s'ha d'efectuar sota l'epígraf de Presidència de la Generalitat Valenciana, i en la publicació dels documents provinents de les conselleries s'ha de tenir en compte l'ordre d'aquestes, derivat del decret pel qual se n'estableix el nombre i la denominació. Així mateix, els documents de les entitats i empreses de la Generalitat Valenciana amb personalitat jurídica pròpia s'han de publicar sota el propi epígraf i ordenades alfabèticament.  
No obstant el que disposa el paràgraf anterior, les normes i els acords del Govern Valencià s'han de publicar en l'epígraf corresponent al departament que els ha proposat, i els documents de les diverses unitats de la Presidència i de les conselleries de la Generalitat Valenciana s'han d'inserir precedits de l'epígraf que ha de fer referència al departament a què pertanyen.  
A l'interior de cada epígraf, els documents s'han d'ordenar segons la jerarquia administrativa o normativa. Si en el mateix epígraf han d'aparèixer dos o més documents del mateix rang jeràrquic, s'han d'ordenar per la data i a més pel nombre que, si fa al cas, tinguen assignat.  
Les correccions d'errades s'han d'ordenar d'acord amb el document que corregeixen.  
Capítol II  
Procediment de publicació  
Article 7  
1. Les persones o òrgans de què emanen els documents que pretenen publicar en el DOGV ho han de sol·licitar, amb l'antelació suficient, a la Direcció General del Secretariat del Govern. En cada sol·licitud s'ha d'indicar:  
a) El sumari del contingut del document que hom vol inserir-hi amb el detall de l'origen, el lloc i la data de la sol·licitud.  
b) El precepte normatiu i, si cal, la justificació complementària que determine la publicació obligatòria en el DOGV o, en cas contrari, el caràcter voluntari d'aquesta.  
c) La secció i, si fa al cas, la subsecció i l'apartat en què estima que ha d'efectuar-se la publicació d'acord amb l'article 5.  
d) Si hi ha límit o termini legal per a la inserció, la indicació del precepte normatiu que així ho estableix.  
e) Si se sol·licitava la publicació urgent, ha de justificar-se.  
f) Si el document que hom vol publicar s'ha enviat en suport magnètic, han de constar en la sol·licitud les circumstàncies següents:  
- Declaració responsable que el document tramès és l'original, còpia completa o, si es tracta d'un extracte, que el contingut d'aquest correspon a l'original.  
- El nom i la versió del processador utilitzat, a més del nom de cadascun dels fitxers que correspon als documents que hi ha, separant en fitxers diferents les versions de cada idioma. El suport que continga el document ha de dur adherida una etiqueta identificativa d'aquest i de la seua procedència.  
2. Les sol·licituds d'inserció les farà l'autoritat o el representant legal de l'òrgan, entitat o institució d'on provinga la disposició, el conveni, la resolució o l'acte de tràmit que hom vol publicar, o qui tinga la capacitat per certificar el contingut del document que hom envia.  
3. Qui sol·licite la inserció ha de fer-se responsable de l'autenticitat del document que envia.  
Article 8  
1. La sol·licitud ha d'acompanyar-se amb el document que es vol publicar. L'encapçalament ha d'indicar el títol que avança el contingut de la norma, el conveni, la resolució o l'acte de tràmit, i en la part final s'ha d'expressar el lloc i la data d'adopció del document i el càrrec, el nom i els cognoms que identifiquen la persona signatària.  
Els documents que s'han de publicar poden presentar-se en suport de paper o magnètic o transmetre's per correu electrònic.  
2. El text i, en el seu cas, el gràfic que hom vulga publicar, mecanografiat, dibuixat o imprès en paper pot ser un original, un certificat o una còpia compulsada o autenticada per un fedatari públic, ha d'anar paginat i s'ha de llegir perfectament.  
3. El text i, si fa al cas, el gràfic que s'ha d'inserir en el DOGV pot anar en discos magnètics elaborats amb qualsevol processador de textos o de gràfics dels que s'indiquen en la resolució de la Direcció General per a la Modernització de les Administracions Públiques, de la Conselleria de Presidència. El Servei de Publicacions tornarà els discos magnètics als remitents.  
Les variacions dels programes i les aplicacions informàtiques de què fa ús la Secretaria Administrativa del Govern Valencià i el Servei de Publicacions, les publicarà, per resolució, la Direcció General per a la Modernització de les Administracions Públiques.  
4. L'enviament per a la inserció en el DOGV pot efectuar-se mitjançant correu electrònic, a través de l'aplicació Informatització del DOGV, desenvolupada per la Generalitat Valenciana, per aquells usuaris autoritzats a qui hom els facilite la corresponent clau personalitzada d'accés i signatura electrònica. Hom ha de garantir l'autenticitat, la integritat i la conservació dels documents tramesos, a més de la identificació i l'exercici de la competència per l'autoritat o l'òrgan pertinent, i correspon als usuaris la responsabilitat sobre l'ús de les claus d'accés informàtiques assignades i sobre el contingut dels documents tramesos.  
La instal·lació i el manteniment d'aquesta aplicació telemàtica correspon a la Direcció General per a la Modernització de les Administracions Públiques. Les persones a què fa referència l'article 7.2 d'aquest decret poden sol·licitar-ne la instal·lació a través de la Direcció General del Secretariat del Govern.  
L'aplicació Informatització del DOGV es constitueix com un registre auxiliar dels registres generals dels òrgans administratius corresponents. En aquest ha de constar la informació sobre les dates de transmissió i recepció acreditades en les comunicacions derivades de l'ús de l'aplicació, a més de la resta de dades a què fa referència l'article 38.3, paràgraf segon, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els registres generals respectius tindran accés a les anotacions efectuades en el registre auxiliar.  
5. Per poder tramitar la sol·licitud de publicació cal que es justifique el pagament de bestreta del corresponent import de la inserció, excepte en aquells supòsits declarats exempts de pagament i quan els documents que hom vol publicar s'originen en la Presidència i en les conselleries de la Generalitat Valenciana.  
Article 9  
Cadascun dels documents que per a la seua publicació envien la Presidència, les conselleries, les institucions, entitats i empreses de la Generalitat Valenciana, han d'arribar redactats en els dos idiomes oficials de la Comunitat Valenciana.  
Article 10  
1. Si la sol·licitud de publicació o el document que hom vol inserir no compleix els requisits exigits en aquest decret o la resta de normes d'aplicació, o no van acompanyades amb el corresponent justificant de pagament, quan aquest siga preceptiu, la Direcció General del Secretariat del Govern sol·licitarà al remitent que ho repare en el termini de deu dies hàbils, amb la indicació que, en cas contrari, perdrà els drets derivats de la petició i no es publicarà, i se n'arxivarà sense més tràmit la sol·licitud.  
2. Si no hi ha resolució expressa, s'entendrà desestimada la sol·licitud de publicació si passats dos mesos des d'aquesta no s'havia inserit en el DOGV.  
Article 11  
La Secretaria Administrativa del Govern Valencià enviarà al Servei de Publicacions els documents admesos perquè siguen inserits en el DOGV, i hi comunicarà el caràcter obligatori o voluntari de la publicació i la secció i, si cal, la subsecció i apartat, on han de publicar-se, a més del límit o termini legal per a la inserció o la urgència d'aquests, si n'hi ha. El fet que la Secretaria Administrativa del Govern Valencià envie un document al Servei de Publicacions comporta l'admissió d'aquest per a la inserció en el DOGV.  
Article 12  
1. La inserció en el DOGV s'ha d'efectuar per ordre cronològic de recepció, encara que es donarà preferència als documents que tinguen indicat un límit o termini legal, a aquells que tinguen caràcter urgent i a les correccions d'errades.  
2. L'hora de tancament per a la recepció de documents serà les 11.00. Els documents que reba el Servei de Publicacions després d'aquesta hora no podran ser publicats en el DOGV immediat, tret d'aquelles normes i acords que determine el Govern Valencià.  
Article 13  
A fi d'obtenir una uniformitat i homogeneïtat del DOGV, el Servei de Publicacions farà una correcció tipogràfica i d'estil sobre els documents enviats per a la publicació, sense que sota cap concepte puga modificar-se'n o alterar-se'n el contingut o el sentit.  
Article 14  
Els documents rebuts per a la inserció en el DOGV tindran caràcter reservat i no pot facilitar-s'hi informació sense l'autorització expressa del sol·licitant de la publicació.  
Article 15  
Els documents rebuts per a la inserció es conservaran durant un termini de tres mesos posterior a la data de publicació, a l'efecte de les possibles reclamacions o necessitats de comprovacions. Passat aquest període, s'arxivaran.  
Article 16  
Si algun document és publicat amb errors que n'alteren el contingut o el sentit, o puguen deduir-se'n dubtes, serà reproduït, totalment o en la part necessària, amb les correccions pertinents.  
Les correccions dels errors es realitzaran:  
a) Les errades d'inserció sobre el document rebut, les corregirà d'ofici la Direcció General del Secretariat del Govern o a iniciativa del remitent.  
b) Si es tractava d'errors produïts en el document rebut per a la publicació, només seran corregits si hi ha una petició prèvia tramesa, per part del sol·licitant, del text de la correcció, amb els requisits establerts en aquest decret per a l'enviament de documents que s'han d'inserir en el DOGV.  
Les correccions d'errades tenen preferència quant a la publicació i en aquests no constarà ni la data ni la signatura.  
Capítol III  
Subscripció i venda d'exemplars  
Article 17  
El DOGV es distribuirà al públic mitjançant subscripció o per venda d'exemplars solts.  
Article 18  
1. La sol·licitud de subscripció al DOGV s'adreçarà al Servei de Publicacions de la Direcció General del Secretariat del Govern, s'hi indicarà el període de subscripció i cal acompanyar-la amb el document que acredite el pagament anticipat d'aquesta.  
2. La subscripció al DOGV serà per anys naturals indivisibles. Això no obstant, poden sol·licitar-se, una vegada començat l'any, subscripcions per a un semestre o trimestres naturals, també indivisibles. Les subscripcions anuals es renoven automàticament en acabar l'any natural de què es tracta, tret que el subscriptor o la subscriptora comuniquen expressament la intenció de cancel·lar-la amb un mes d'antelació. La renovació anual serà pagada en la primera quinzena el mes de gener.  
3. El Servei de Publicacions no està obligat a facilitar els exemplars del DOGV anteriors a la data de formalització de la subscripció.  
4. El pagament de la subscripció dóna dret a rebre el DOGV al lloc assenyalat per la persona interessada, amb la periodicitat en què aquest es publique.  
Article 19  
1. L'enviament d'exemplars solts del DOGV es farà si hi ha una sol·licitud prèvia, adreçada al Servei de Publicacions de la Direcció General del Secretariat del Govern, a la qual s'ha d'adjuntar el justificant d'haver fet el pagament de bestreta. En els casos en què no puga atendre's la petició per estar exhaurida l'edició, s'ha de reintegrar al sol·licitant el corresponent import rebut.  
2. La Direcció General del Secretariat del Govern ha de facilitar la consulta pública i gratuïta dels exemplars del DOGV.  
Disposicions transitòries  
Primera  
Les sol·licituds formulades amb anterioritat a l'entrada en vigor d'aquest decret es regiran per la normativa anterior.  
Segona  
Fins que es dicte la resolució de la Direcció General per a la Modernització de les Administracions Públiques a què fa referència l'article 8.3, paràgraf primer, d'aquest decret, els documents que s'han de publicar en el DOGV que estiguen continguts en discos magnètics es trametran en format Microsoft Word per a Windows versió 6.0, i com a processador de gràfics es presentaran en format Microsoft Excel per a Windows versió 5.  
Disposició derogatòria  
Es deroga el Decret 142/1986, de 24 de novembre, del Govern Valencià, d'Ordenació del Diari Oficial de la Generalitat Valenciana, així com les altres disposicions d'igual o inferior rang que s'oposen al que estableix aquest decret.  
Disposicions finals  
Primera  
En allò no previst en aquest decret s'aplicarà la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Segona  
Es faculta el conseller de Presidència perquè dicte les disposicions necessàries per a l'aplicació i el desplegament d'aquest decret.  
Tercera  
Aquest decret vigirà el dia 1 d'abril de 1997.  
València, 28 de gener de 1997  
El president de la Generalitat Valenciana  
EDUARDO ZAPLANA HERNÁNDEZ-SORO  
El conseller de Presidència  
JOSÉ JOAQUÍN RIPOLL SERRANO


Còpia Permalink ELI